[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.7.2009

KOM(2009) 339 endelig

Forslag til

RÅDETS FORORDNING

om afslutning af den delvise interimsundersøgelse af antidumpingforanstaltningerne vedrørende importen af visse sække og poser af plast med oprindelse i Folkerepublikken Kina

BEGRUNDELSE

1. BAGGRUNDEN FOR FORSLAGET

- Begrundelse og formål

Forslaget vedrører anvendelsen af Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, senest ændret ved Rådets forordning (EF) nr. 2117/2005 af 21. december 2005, ("grundforordningen") i proceduren vedrørende importen af visse sække og poser af plast med oprindelse bl.a. i Folkerepublikken Kina.

- Generel baggrund

Forslaget er fremsat som led i gennemførelsen af grundforordningen og som resultat af en undersøgelse, der blev foretaget i overensstemmelse med de indholdsmæssige og proceduremæssige krav i grundforordningen.

- Gældende bestemmelser på det område, som forslaget vedrører

Rådets forordning (EF) nr. 1425/2006 om indførelse af en endelig antidumpingtold på importen af visse sække og poser af plast med oprindelse i Folkerepublikken Kina og Thailand og om afslutning af proceduren vedrørende importen af visse sække og poser af plast med oprindelse i Malaysia, senest ændret ved Rådets forordning (EF) nr. 189/2009.

- Overensstemmelse med andre EU-politikker og -mål

Ikke relevant.

2. HØRING AF INTERESSEREDE PARTER OG KONSEKVENSANALYSE

- Høring af interesserede parter

De interesserede parter, der er berørt af proceduren, har haft mulighed for at forsvare deres interesser i forbindelse med undersøgelsen i overensstemmelse med grundforordningen.

- Ekspertbistand

Der har ikke været behov for ekspertbistand.

- Konsekvensanalyse

Forslaget er et resultat af gennemførelsen af grundforordningen.

Grundforordningen foreskriver ikke en generel konsekvensanalyse, men indeholder en udtømmende liste over de forhold, der skal vurderes.

3. FORSLAGETS RETLIGE ASPEKTER

- Resumé af forslaget

Den 11. juli 2008 indledte Kommissionen en delvis interimsundersøgelse, som var begrænset til en undersøgelse af dumping i forbindelse med én eksporterende producent af visse sække og poser af plast med oprindelse i Folkerepublikken Kina, på anmodning af den pågældende eksportør.

Den 24. marts trak den pågældende virksomhed sin anmodning om undersøgelse tilbage. Efter overvejelse af, hvorvidt undersøgelsen automatisk skulle fortsætte, blev det besluttet, at den burde afsluttes. Det foreslås derfor, at Kommissionen vedtager vedlagte forslag til forordning, som skal offentliggøres i Den Europæiske Unions Tidende senest den 10. juli 2009.

- Retsgrundlag

Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, senest ændret ved Rådets forordning (EF) nr. 2117/2005 af 21. december 2005.

- Subsidiaritetsprincippet

Forslaget henhører under Fællesskabets enekompetence. Subsidiaritetsprincippet finder derfor ikke anvendelse.

- Proportionalitetsprincippet

Forslaget er i overensstemmelse med proportionalitetsprincippet af følgende grunde:

Foranstaltningens form er beskrevet i grundforordningen og giver ikke mulighed for nationale beslutninger.

Det er ikke relevant at forklare, hvordan byrder af finansiel eller administrativ art, der pålægges Fællesskabet, nationale regeringer, regionale og lokale myndigheder, erhvervsdrivende og borgere, begrænses mest muligt og står i rimeligt forhold til forslagets mål.

- Reguleringsmiddel/reguleringsform

Foreslået reguleringsmiddel: forordning.

Andre reguleringsmidler ville ikke være hensigtsmæssige af følgende grund:

Grundforordningen foreskriver ikke alternative muligheder.

4. BUDGETMÆSSIGE KONSEKVENSER

Forslaget har ingen konsekvenser for Fællesskabets budget.

Forslag til

RÅDETS FORORDNING

om afslutning af den delvise interimsundersøgelse af antidumpingforanstaltningerne vedrørende importen af visse sække og poser af plast med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab[1] ("grundforordningen"), særlig artikel 11, stk. 3,

under henvisning til forslag fra Kommissionen forelagt efter høring af det rådgivende udvalg, og

ud fra følgende betragtninger:

1. PROCEDURE

1.1. Gældende foranstaltninger

(1) Ved forordning (EF) nr. 1425/2006[2] indførte Rådet en endelig antidumpingtold på importen af visse sække og poser af plast med oprindelse bl.a. i Folkerepublikken Kina. Forordningen blev senest ændret ved Rådets forordning (EF) nr. 189/2009[3]. For de otte virksomheder med individuel told varierer den gældende told fra 4,3 % til 12,8 %. For samarbejdsvillige virksomheder uden individuel told er tolden fastsat til 8,4 %, og resttolden er på 28,8 %.

1.2. Anmodning om fornyet undersøgelse

(2) Den 25. marts 2008 modtog Kommissionen en anmodning fra en eksporterende producent af visse sække og poser af plast med oprindelse i Folkerepublikken Kina om en delvis interimsundersøgelse i henhold til grundforordningens artikel 11, stk. 3.

(3) Anmodningen blev indgivet af CeDo Shanghai Limited ("CeDo Shanghai" eller "ansøgeren").

(4) Ansøgeren hævdede bl.a., at virksomhedens eksportpriser for visse sække og poser af plast ved salg til Fællesskabet var steget betydeligt og væsentlig mere end den beregnede normale værdi baseret på ansøgerens egne produktionsomkostninger i Folkerepublikken Kina, og at dette havde betydet, at dumpingen var faldet eller ophørt. Det var derfor ikke længere nødvendigt at opretholde foranstaltninger på det nuværende niveau, som var blevet fastsat på grundlag af den tidligere konstaterede dumping, for at afhjælpe dumpingen.

1.3. Indledning

(5) Efter høring af det rådgivende udvalg fastslog Kommissionen, at der forelå tilstrækkelige beviser til at berettige indledningen af en delvis interimsundersøgelse, og offentliggjorde en meddelelse i Den Europæiske Unions Tidende [4] om indledning af en delvis interimsundersøgelse ("indledningsmeddelelse") i overensstemmelse med grundforordningens artikel 11, stk. 3, begrænset til en undersøgelse af dumping for så vidt angår CeDo Shanghai. Den "pågældende vare" var den samme som i Rådets forordning (EF) nr. 1425/2006 som ændret, nemlig sække og poser af plast med indhold af mindst 20 vægtprocent polyethylen og af folie af tykkelse ikke over 100 mikrometer (μm), med oprindelse i Folkerepublikken Kina, henhørende under KN-kode ex 3923 21 00, ex 3923 29 10 og ex 3923 29 90 (Taric-kode 3923 21 00 20, 3923 29 10 20 og 3923 29 90 20).

(6) Dumpingundersøgelsen omfattede perioden 1. juli 2007 til 30. juni 2008.

(7) Kommissionen underrettede officielt ansøgeren, repræsentanterne for EF-erhvervsgrenen samt repræsentanterne for eksportlandet om indledningen af den fornyede undersøgelse. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for fristen i indledningsmeddelelsen.

2. TILBAGETRÆKNING AF ANMODNINGEN OG AFSLUTNING AF PROCEDUREN

(8) Ved brev til Kommissionen dateret den 24. marts 2009 trak CeDo Shanghai formelt sin anmodning om en delvis interimsundersøgelse af antidumpingforanstaltningerne vedrørende importen af visse sække og poser af plast med oprindelse bl.a. i Folkerepublikken Kina tilbage.

(9) Det blev overvejet, hvorvidt undersøgelsen automatisk skulle fortsætte. Kommissionen var af den opfattelse, at afslutningen af undersøgelsen ikke påvirkede den allerede indførte antidumpingforanstaltning, og at en sådan afslutning ikke ville være i modstrid med Fællesskabets interesser. På den baggrund bør undersøgelsen afsluttes.

(10) De interesserede parter blev underrettet om hensigten om at afslutte undersøgelsen og fik mulighed for at fremsætte bemærkninger hertil. Der blev imidlertid ikke modtaget nogen bemærkninger, der kunne ændre denne afgørelse.

(11) Det konkluderes derfor, at undersøgelsen vedrørende importen af visse sække og poser af plast med oprindelse bl.a. i Folkerepublikken Kina bør afsluttes uden ændring af de gældende antidumpingforanstaltninger -

UDSTEDT FØLGENDE FORORDNING:

Artikel 1

Den delvise interimsundersøgelse af antidumpingforanstaltningerne vedrørende importen af visse sække og poser af plast med oprindelse bl.a. i Folkerepublikken Kina, som blev indledt i medfør af artikel 11, stk. 3, i forordning (EF) nr. 384/96, afsluttes hermed uden ændring af de gældende antidumpingforanstaltninger.

Artikel 2

Denne forordning træder i kraft dagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

[1] EFT L 56 af 6.3.1996, s. 1.

[2] EUT L 270 af 29.9.2006, s. 4.

[3] EUT L 67 af 12.3.2009, s. 5.

[4] EUT C 176 af 11.7.2008, s. 9.